DA Den Europæiske Unions Tidende C 228/8

Offentliggørelse af en ansøgning om godkendelse af en mindre ændring i henhold til artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012

(2016/C 228/04)

Kommissionen har godkendt denne mindre ændring i henhold til artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN MINDRE ÆNDRING

Ansøgning om godkendelse af en mindre ændring i henhold til artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 (2)

»BRISIGHELLA«

EU-nr.: IT-PDO-0217-01379 — 2.10.2015

BOB ( X ) BGB ( ) GTS ( )

1. Ansøgende sammenslutning og legitim interesse

Consorzio Olio DOP »BRISIGHELLA« Via Roma, 44 48013 Brisighella (RA) ITALIEN Tlf. +39 054681103 — Fax +39 054681497 E-mail: info@brisighelladop.it

2. Medlemsstat eller tredjeland

Italien

3. Afsnit i varespecifikationen, som berøres af ændringerne

— ☒ Beskrivelse af produktet — ☐ Bevis for oprindelse — ☒ Produktionsmetode — ☐ Tilknytning — ☒ Mærkning — ☒ Andet: Emballering; henvisningerne til national lovgivning udgår; erstatning af ordlyden »denominazione di origine controllata« — »kontrolleret oprindelsesbetegnelse«

4. Type ændring(er)

— ☐ Ændring — der kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, og som ikke kræver ændring af det offentliggjorte enhedsdokument. — ☐ Ændring — der kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, og som kræver ændring af det offentliggjorte enhedsdokument. — ☒ Ændring — der kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende). — ☐ Ændring — der kan betegnes som en mindre ændring, jf. artikel 53, stk. 2, fjerde afsnit, i forordning (EU) nr. 1151/2012 — af varespecifikationen for en registreret GTS.

5. Ændring(er)

Beskrivelse af produktet

Varespecifikationen er blevet tilpasset til den gældende EU-lovgivning ved at indføre medianer for de typiske deskriptorer i overensstemmelse med den metode, der er fastsat i Kommissionens forordning (EF) nr. 796/2002 (3), og ved at lade den tidligere analysemetode, som ikke længere er relevant, udgå. Definitionerne af nogle af produktets særlige kendetegn er derfor ændret en anelse, idet de særlige kendetegn, der nævnes i den varespecifikation, som blev indsendt sammen med registreringsansøgningen, er blevet suppleret og gjort mere præcise: duften, fra middel til intens frugtagtig med klare strejf af græs og/eller grønne grøntsager, er ændret til »middel til intens olivenfrugtagtig (median > 3), som smelter sammen med en artiskoktone og strejf af græs og tomat«; smagen, som i den gældende varespecifikation bør være frugtagtig med et let strejf af bitterhed og et let eller middel krydret strejf, er ændret til »middel til intens olivenfrugtagtig (median > 3), herunder middel til intense (median > 3) bitre og krydrede strejf«. Disse dufte og aromaer svarer til det, der er angivet i den varespecifikation, som blev indsendt sammen med ansøgningen om BOB-registrering.

Desuden udgår følgende:

— værdien for forholdet mellem oliesyre og linolsyre, som i den gældende varespecifikation skal være mellem 10-20: en reduktion af værdien for oliesyre, påvirker uvægerligt dette forhold

— værdien for forholdet mellem campesterol og stigmasterol, som skal være mellem 1,7 og 1,4, og værdien af forholdet mellem campesterol og Delta 5, som skal være mellem 0,25 og 0,60.

Disse forhold skulle fungere som parametre med henblik på at garantere oliens oprindelse, men i dag sikrer disse parametre ikke længere oprindelsen og kvaliteten af Brisighella ekstra jomfruolivenolie BOB.

K270-værdien er blevet reduceret fra maksimumværdien på 1,60 i den gældende varespecifikation, hvilket var en fejl, til en maksimumværdi på 0,20 i overensstemmelse med lovgivningen om ekstra jomfruolivenolies særlige kendetegn (forordning (EF) nr. 796/2002, bilag I).

Det samlede maksimale syreindhold, udtrykt som oliesyre, er blevet reduceret fra værdien på 0,5 % til 0,3 %. Da BOB-olien Brisighella aldrig overstiger værdien på 0,3 %, er denne reduktion foretaget for at bevare den optimale kvalitet.

På tilsvarende vis er det krævede minimumindhold af polyphenol på 200 ppm eller derover (mg tyrosol pr. kg-1 olie) tilføjet på grundlag af en videnskabelig analyse, hvor den officielle metode »Bestemmelse af biofenol i olivenolie ved hjælp af HPLC« er anvendt, som er godkendt af Det Internationale Olivenråd (COI/T. 20/Doc. nr. 29).

Oliesyreindholdet er reduceret fra 75 % til 74 %. På grund af klimaændringerne, er der som illustreret i rapporten fra det regionale agentur for forebyggelse, miljø og energi i Emilia Romagna-regionen (ARPA) sket en markant temperaturstigning i de seneste år. Fra 1987-2012 er temperaturen i gennemsnit steget med ca. 0,07 °C om året, hvilket er en stigning i den gennemsnitlige årlige temperatur fra 12,9 °C for perioden 1987-1996 til 14,2 °C for perioden 2007-2012. Hvis man ser på sommerperioden alene, varierer temperaturstigningen fra 22,3 °C til 24 °C og derover (25,6 °C i 2012). Disse variationer indvirker på de faser, i hvilke oliventræet efter frugtsætning begynder processen med at producere olie og fedtsyrebiosyntesen. Et varmt klima kan fremme fedtsyreafmætningen med den deraf følgende stigning i linolsyre og fald i oliesyre. En reduktion af grænsen for oliesyreindholdet i Brisighella BOB ekstra jomfruolivenolie ville ikke medføre en risiko for svindel, da de andre parametre ville forblive de samme: Det bør understreges, at enhver blanding med andre olier end olivenolie, som kunne bevirke et fald i oliesyre, uundgåeligt ville føre til en ændring i oliens sammensætning, men dette kan ikke ske med en reduktion på kun et procentpoint.

Den udtrykkelige henvisning til overholdelsen af andre kemisk-fysiske parametre, som ikke anføres specifikt i EU-lovgivning, udgår, fordi den er overflødig. Disse parametre skal under alle omstændigheder overholdes. Henvisningen til den mulighed, som ministeriet for landbrug, fødevarer og skovbrugspolitik har for at tilføje yderligere parametre, udgår også, da den henviser til tidligere national praksis, som ikke længere er gældende.

Alle disse ændringer vedrører, og kun delvist, særlige kendetegn for produktet, som ikke er væsentlige. I de fleste tilfælde er disse ændringer foretaget efter ajourføringen af EU-lovgivning i sektoren, som er vedtaget efter registreringen af BOB'en Brisighella. Selv hvis ændringerne er indført med forsæt — fjernelse af værdiområderne, maksimumsyreindholdet, procentdelen af oliesyre, polyfenolindholdet — vedrører ændringerne de kendetegn, der er særegne for ekstra jomfruolivenolie generelt, men som ikke er specifikke for BOB'en Brisighella, og som er særegne for den tilknytning, der nævnes i artikel 7, stk. 1, litra f), nr. i), i forordning (EU) nr. 1151/2012, så derfor bør disse ændringer stadig betragtes som mindre med hensyn til artikel 53, stk. 2, tredje afsnit, i forordning (EU) nr. 1151/2012.

Produktionsmetode

Den dato, hvor høsten kan begynde, er slettet fra varespecifikationen, som i stedet knytter høsten til udviklingen i årstiderne det pågældende år og derfor til modningens start. Den varespecifikation, der blev indsendt sammen med registreringsansøgningen, fastsætter denne dato til den 5. november hvert år. Når man tager højde for det ovennævnte med hensyn til ændring af oliesyreindholdet, har man konstateret, at temperaturstigningen i dette område gradvist har bevirket, at olivenene modnes stadig tidligere med det resultat, at datoen 5. november nu er for sen. På registreringstidspunktet var dette dog det tidspunkt, hvor olivenene begyndte at modnes med en tolerancemargen, der blev mindre med tiden, indtil producenterne var nødt til at anmode om den midlertidige ændring af varespecifikationen, som oprindeligt var midlertidig, og derefter permanent.

Selv i dette tilfælde, bør dette, selv om datoen er rykket frem, stadig betragtes som en mindre ændring, da det ikke berører nogen af betingelserne i artikel 53, stk. 2, i forordning (EU) nr. 1151/2012.

Mærkning

Det er nu muligt at anføre anprisninger på etiketten, der vedrører produktets sundhedsmæssige fordele, såsom »polyphenolerne i olivenolie bidrager til at beskytte fedtstofferne i blodet mod iltningsskade« – »sundhedsmæssige fordele opnås med en daglig dosis på 20 g olivenolie« (for olier, der indeholder mindst 5 mg hydroxytyrosol og dets derivater for 20 g olie), da Brisighella ekstra jomfruolivenolie har de nødvendige særlige kendetegn til at garantere en sådan anprisning. Denne anprisning hører under anprisningerne i forordning (EU) nr. 432/2012 og kan derfor kun anvendes i overensstemmelse med betingelserne i forordningen.

Ingen af disse ændringer hører under betingelserne i artikel 53, stk. 2, i forordning (EU) nr. 1151/2012 og bør derfor også betragtes som mindre.

Andet

I henhold til den varespecifikation, der blev indsendt sammen med registreringsansøgningen, skal de beholdere, der anvendes til at emballere Brisighella BOB-olie før salg, være lavet af mørkt glas og have følgende rumindhold udtrykt i gram eller milliliter: 100, 250, 500, 750, 1 000, 1 500, 2 000 og 5 000. Der er indført en ændring vedrørende den type beholdere, som må anvendes, og der gives også mulighed for at anvende metalbeholdere, samt vedrørende rumindholdene udtrykt i gram og milliliter, og der tillades enhver form, forudsat at den ikke overstiger et rumindhold på 5 liter.

Henvisningerne til ministerielt dekret nr. 573 af 4. november 1993 udgår også, da de ikke længere er relevante.

Den varespecifikation, der blev indsendt på registreringstidspunktet, indeholdt fejlagtigt ordlyden »kontrolleret oprindelsesbetegnelse«, som er blevet erstattet med den korrekte ordlyd: »beskyttet oprindelsesbetegnelse«.

Under alle omstændigheder hører de ovennævnte ændringer ikke under nogen af de kategorier, der er anført i artikel 53, stk. 2, i forordning (EU) nr. 1151/2012, og skal derfor betragtes som mindre ændringer.

6. Ajourført varespecifikation (kun for BOB og BGB)

https://www.politicheagricole.it/flex/cm/pages/ServeBLOB.php/L/IT/IDPagina/3335

ENHEDSDOKUMENT

»BRISIGHELLA«

EU-nr.: IT-PDO-0217-01379 — 2.10.2015

BOB ( X ) BGB ( )

1. Betegnelse

»Brisighella«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren

3.1. Produkttype

Kategori 1.5. Olie og fedtstoffer (smør, margarine, olie osv.)

3.2. Beskrivelse af produktet med betegnelsen i punkt 1

Ved markedsføringen skal den beskyttede oprindelsesbetegnelse »Brisighella« ekstra jomfruolivenolie have følgende særlige kendetegn:

Farve: smaragdgrøn med gyldne fremhævede områder.

Duft: Middel til intens olivenfrugtagtig (median > 3), som smelter sammen med en artiskoktone og strejf af græs og tomat.

Smag: Middel til intens olivenfrugtagtig (median > 3) med middel til intense (median > 3) bitre og krydrede strejf.

Samlet maksimalt syreindhold efter vægt udtrykt som oliesyre: må ikke overstige 0,3 g pr. 100 g olie.

Peroxidtal: ≤ 13 Meq O2v/Kg

K232: ≤ 2,20

K270: ≤ 0,20

Linolsyre: ≤ 8 %

Oliesyre: ≥ 73 %

Minimumindhold af polyphenol: ≥ 200 ppm (mg tyrosol pr. kg olie) som vist ved videnskabelig analyse, hvor den officielle metode »Bestemmelse af biofenol i olivenolie ved hjælp af HPLC« er anvendt, som er godkendt af Det Internationale Olivenråd (COI/T. 20/Dok. nr. 29).

3.3. Foder (kun for produkter af animalsk oprindelse) og råvarer (kun for forarbejdede produkter)

Den beskyttede oprindelsesbetegnelse »Brisighella« skal fremstilles af olivensorten »Nostrana di Brisighella«, der skal udgøre mindst 90 % af olivenlundene. Olivenlundene kan indeholde andre sorter, forudsat at de højst udgør 10 %.

3.4. Specifikke etaper af produktionen, som skal finde sted i det afgrænsede geografiske område

Alle de forskellige faser i produktionsprocessen (dyrkning, høst og presning af olivenene) skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

For at bevare produktets særlige kendetegn i alle produktionsfaser og sikre, at oliens kvalitet bevares, skal »Brisighella« ekstra jomfruolivenolie skal fyldes på flaske eller emballeres inden for det produktionsområde, der er beskrevet i artikel 3 i varespecifikationen. »Brisighella« ekstra jomfruolivenolie skal markedsføres i mørkt glas eller metalbeholdere med et rumindhold på højst 5 liter.

3.6. Særlige regler for mærkning af det produkt, som betegnelsen henviser til

Den beskyttede oprindelsesbetegnelse »Brisighella« skal optræde på etiketten med tydelige bogstaver, der ikke kan slettes og hvis farve står i kontrast til farven på etiketten, således at den nemt kan skelnes fra de andre oplysninger på etiketten. Produktionsåret for de oliven, der er anvendt til at fremstille olien, skal anføres på etiketten.

Det er kun tilladt at bruge navnene på landbrugsbedrifter og godser og henvise til emballering på en olivenbedrift eller en sammenslutning af olivenbedrifter beliggende i produktionsområdet, hvis produktet udelukkende er fremstillet af oliven høstet i olivenlunde, der tilhører den pågældende bedrift, og hvis olien er udvundet og emballeret på bedriften.

4. Afgrænsning af det geografiske område

De oliven, der skal anvendes til fremstilling af den beskyttede oprindelsesbetegnelse »Brisighella« ekstra jomfruolivenolie, skal dyrkes inden for områderne af provinserne Ravenna og Forlì, som er egnede til fremstilling af olie med de særlige kendetegn og den kvalitet, der er fastlagt i denne varespecifikation.

Dette område omfatter alle eller en del af det administrative område for følgende kommuner: Brisighella, Faenza, Riolo Terme, Casola Valsenio og Modigliana.

5. Tilknytning til det geografiske område

Det geografiske område har en afgørende indflydelse på produktionen af oliven til BOB'en Brisighella. To hovedfaktorer gør det muligt at dyrke oliven i dette område:

1. Tilstrømningen af varm luft til dalene fra syd (da det er den laveste af Appenniner-bjergkæderne, hvad angår bjergkæderne uden for produktionsområdet for denne BOB) spreder den dis, der dannes i dalene, hen imod sletterne uden for BOB-området.

2. Det område, hvor denne BOB produceres, gennemskæres af en kridthøjderyg, den såkaldte »La Vena dei Gessi Romagnola« [Romagnola-kalkåren], som på grund af dens geologiske og jordbundsmæssige karakter akkumulerer varme om sommeren, der gradvis synker ned om vinteren.

Disse faktorer gør det muligt for olivenene at blomstre i dette område, og særlig de lokale sorter såsom la Nostrana di Brisighella, der producerer 90 % af den olie, der anvendes til at fremstille BOB'en Brisighella.

Denne sort giver produktet unikke særlige kendetegn, da den er en lokal sort, der leverer mindst 90 % af olien til BOB'en Brisighella.

Olivendyrkerne i Brisighella-området har i denne olivensort fundet de særlige kendetegn, der giver dem mulighed for at give forbrugeren et eksklusivt produkt.

BOB'en Brisighella har disse særlige kendetegn takket være den stærke forbindelse mellem produktionsområdet og den lokalt dominerende olivensort (Nostrana di Brisighella), som gennem århundreder har tilpasset sine specifikke fænologiske særlige kendetegn, således at den kan overleve i et olivendyrkningsområde, der ligger på grænsen af de områder, hvor der kan dyrkes oliven.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

Den konsoliderede udgave af varespecifikationen kan ses på følgende websted: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til det italienske fødevare- og skovministeriums hjemmeside, Ministero delle politiche agricole alimentari e forestali, (www.politicheagricole.it), klikke på »Prodotti DOP IGP« (øverst i skærmens højre side), derefter på »Prodotti DOP IGP STG« (i skærmens venstre side) og til sidst på »Disciplinari di Produzione all’esame dell’UE«.

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.

(3) EFT L 128 af 15.5.2002, s 8.